[pic] | KOMISIJA EVROPSKIH SKUPNOSTI |

Bruselj, 29.7.2009

COM(2009) 421 konč.

2007/0248 (COD)

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah, ki jih je predlagal Evropski parlament glede skupnega stališča Sveta o predlogu Direktive Evropskega parlamenta in Sveta o spremembi Direktive 2002/22/ES o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami, Direktive 2002/58/ES o obdelavi osebnih podatkov in varstvu zasebnosti na področju elektronskih komunikacij in Uredbe (ES) št. 2006/2004 o sodelovanju med nacionalnimi organi, odgovornimi za izvrševanje zakonodaje o varstvu potrošnikov

O SPREMEMBAH PREDLOGA KOMISIJE v skladu s členom 250(2) Pogodbe ES

2007/0248 (COD)

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah, ki jih je predlagal Evropski parlament glede skupnega stališča Sveta o predlogu Direktive Evropskega parlamenta in Sveta o spremembi Direktive 2002/22/ES o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami, Direktive 2002/58/ES o obdelavi osebnih podatkov in varstvu zasebnosti na področju elektronskih komunikacij in Uredbe (ES) št. 2006/2004 o sodelovanju med nacionalnimi organi, odgovornimi za izvrševanje zakonodaje o varstvu potrošnikov

1. OZADJE

Postopek

Komisija je 13. novembra 2007 sprejela predlog Direktive COM(2007) 698 − 2007/0248 (COD) (direktiva o pravicah državljanov) ter ga 15. novembra 2007 predložila Evropskemu parlamentu in Svetu v sprejetje po postopku soodločanja v skladu s členom 251 Pogodbe ES.

Ekonomsko-socialni odbor je predložil mnenje 29. maja 2008. Odbor regij je sprejel svoje mnenje 19. junija 2008.

Komisija je 6. novembra 2008 v skladu s členom 250 Pogodbe ES sprejela spremenjeni predlog[1], pri katerem je delno ali v celoti upoštevala spremembe, ki jih je izglasoval Evropski parlament na prvi obravnavi 24. septembra 2008.

Svet je v skladu s členom 251 Pogodbe ES 16. februarja 2009 sprejel skupno stališče o predlogu Komisije[2].

Komisija je 17. februarja 2009 sprejela sporočilo o skupnem stališču Sveta[3].

Evropski parlament je sprejel stališče na drugi obravnavi 6. maja 2009.

2. CILJ PREDLOGA KOMISIJE

Cilj predloga Komisije je prilagoditi regulativni okvir za elektronske komunikacije glede na direktivo o univerzalni storitvi[4] ter direktivo o zasebnosti in elektronskih komunikacijah[5] z namenom izboljšati spoštovanje določenih pravic potrošnikov in uporabnikov ter zagotoviti zaupanja vredne, varne in zanesljive elektronske komunikacije ter visoko raven varstva zasebnosti in osebnih podatkov.

3. PRIPOMBE KOMISIJE

3.1. Splošno

Evropski parlament je na plenarnem zasedanju 6. maja 2009 sprejel določeno število sprememb skupnega stališča Sveta, o katerih se je pogajal s Svetom, da bi zagotovil njihovo sprejetje na drugi obravnavi. Te spremembe se nanašajo v glavnem na naslednje:

- prilagoditev univerzalne storitve razvoju na trgu in tehnološkemu razvoju, kar bo državam članicam omogočalo, da v obveznosti zagotavljanja univerzalne storitve vključijo širokopasovne storitve,

- izboljšanje dostopa do elektronskih komunikacij za invalide, in sicer tako, da se v področje uporabe direktive vključi terminalska oprema, boljšo izbiro storitev in dostop do njih za invalide, boljše spoštovanje pravice do storitev v sili v EU,

- boljše pogodbene pogoje in več informacij o storitvah za potrošnike, vključno s primerljivejšimi cenami in večjo pristojnost nacionalnih regulativnih organov v zvezi z informacijami o tarifah za potrošnike,

- informacije za uporabnike o najobičajnejši obliki uporabe elektronskih komunikacijskih storitev z namenom izvajanja nezakonitih dejavnosti ali širjenja škodljive vsebine,

- natančnejše določbe o dostopu do storitev v sili, vključno s strožjo obveznostjo o posredovanju informacij o lokaciji klicočega službam za storitve v sili in boljšo ozaveščenostjo državljanov o številki 112, ter na uvedbo komitoloških pristojnosti za Komisijo pri dostopu do storitev, ki se začnejo s številko 112,

- boljši dostop državljanov do storitev 116 in komitološko pristojnost za Komisijo z namenom učinkovite uvedbe območij oštevilčenja 116,

- omogočanje zamenjave ponudnika, vključno z roki za aktiviranje številke po prenosu, večjo pristojnost nacionalnih regulativnih organov pri spremljanju in prenosu številk, ter na uvedbo komitoloških pristojnosti pri posodabljanju obveznosti prenosa,

- strožja obveznost za države članice, da pregledajo obveznosti prenosa,

- posodobitev in prilagoditev zakonodaje tehnološkemu razvoju in razvoju na trgu, krčenje določb direktive (npr. s črtanjem zastarelih obveznosti itn.),

- ukrepe, ki jih morajo sprejeti ponudniki, da zagotovijo varne storitve,

- obveznost ponudnikov elektronskih komunikacijskih storitev do obveščanja organov in (v določenih primerih) posameznikov o kršitvah varstva osebnih podatkov ter uvedbo komitoloških pristojnosti za Komisijo pri modalitetah za obveščanje o kršitvah,

- strožje določbe o zaščiti pred vohunsko programsko opremo in pošiljanju piškotkov uporabnikovim napravam.

Komisija sprejme spremembe Evropskega parlamenta, ker so v skladu s splošnim namenom in splošnimi značilnostmi predloga.

3.2. Spremenjeni predlog

V skladu s členom 250(2) Pogodbe ES Komisija spremeni svoj predlog glede na spremembe, ki jih je izglasoval Evropski parlament na plenarnem zasedanju 6. maja 2009.

[1] COM(2008) 723 konč.

[2] UL C 103 E, 5.5.2009, str. 40.

[3] COM(2009) 78 konč.

[4] Direktiva 2002/22/ES Evropskega parlamenta in Sveta z dne 7. marca 2002 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami (UL L 108, 24.4.2002, str. 51)

[5] Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (UL L 201, 31.7.2002, str. 37).